33. schôdza NR SR - 12.deň - A. dopoludnia
Dátum: 2025-04-11
Poslanec: Ledecký, Vladimír (SaS)
Druh vystúpenia: Vystúpenie v rozprave

120-3 Realizovať opatrenia na podporu zamestnávania znevýhodnených uchádzačov o zamestnanie v spojení s mentorovým zapracovaním. No, tak toto je veľmi zaujímavé, lebo na túto aktivitu máme 20,48 milióna pre 280 ľudí. To znamená, že na jedného toho človeka vychádza 73-tisíc euro. Takže my ideme dávať nevzdelaným ľuďom, ktorí sú, ktorí sú v MRK tútorom, tútorom 73-tisíc euro na jedného človeka, aby ho priviedli na trh práce. Ja sa pýtam, to bude z neho prúdový pilot alebo čo? Lebo my, ročne vysoká škola nás stojí 7-tisíc euro, ročne na jedného vysokoškolského študenta. Čo tomu človeku chceme dať za tých 73-tisíc euro od toho tútora? A vyriešime len 280 ľudí, 280 ľudí, chápete? Máme 100-tisíc, máme 100-tisíc ľudí, ktorí žijú vo vylúčených osadách, ktorých potrebujeme riešiť, čo nie je až tak veľa, ale nie, my tu urobíme projekt za 20,48 milióna pre 280 ľudí. Pochybné, veľmi pochybné. Realizovať programy zamerané na zvýšenie zamestnanosti Rómov v sociálnych podnikoch, zatiaľ 1,37 milióna neviem aké programy. Viete, sociálne podniky, ešte raz hovorím, máme šesťsto. Máme v každom jednom kraji stredisko sociálneho podnikania, regionálne stredisko sociálneho, kde máme štyroch ľudí, ktorých náplňou práce je riešiť to. Štúdia, štúdia, to ani, štúdia, informatívne stretnutia pre sociálne podniky, samostatne zárobkovo činné osoby poradenstvo, samostatne zárobkove činné osoby podpora. My len na poradenstvo pre Rómov, ktorí chcú samostatne zakladať nejaké živnosti, máme 860-tisíc euro. Nič, len proste a nevieme jak tých ľudí budú hľadať, teraz, keď je vlastne, ideme do ďalšej krízy, teraz, keď sme tým podnikateľom úplne sprísnili všetky podmienky a majú problém prežiť, teraz budú Rómovia zakladať sociálne podniky, lebo my vyškolíme za 860-tisíc. Super nápad, držím palce. Sociálne integrované podniky. Podpora zamestnávania prostredníctvom integračných sociálnych podnikov tiež je tu. Je tu 19,73 milióna. Vychádza tu na jedného 260 ľudí, to znamená, na jedného to vychádza okolo 2-tisíc euro. Ja neviem, tá podpora sociálnych podnikov je v zákone stanovená, to znamená, ony musia dostávať a ja nechcem, aby sme sa vrátili k Tomanovej sociálnym podnikom, že tu bolo bez pravidiel vyhadzované milióny a potom tie podniky zanikli a žiadny afekt to neprinieslo. Teraz tie sociálne podniky sú nastavené dobre, funguje to. Áno, bolo to za ministra pána Richtera, tak ja dúfam, že to bude strážiť, aby sa to nesprznilo tak, že teraz máme európske peniaze a ideme ich rozkrádať. Ani nie, ani nesiahajte na sociálne podniky. Prosím vás pekne, nechajte ich tak, ako sú. Tak je to dobre nastavené. Viete, ešte mám tu dve strany, ale to sú také už menej zaujímavé veci. Nechcem, nechcem už viacej o tom hovoriť, lebo aj tak dosť času som vás ubral, ale naozaj ja si myslím, že toto sú dostatočné dôvody, aby sme sa nad tým zamysleli, aby sme ten akčný plán prehodnotili, pripravili projekty, pozreli sa na to, ktoré sú efektívne, ktoré sú neefektívne, zbytočne tam nebrali peniaze na pre úradníkov a pre rôzne spriaznené firmy, ale aby tie peniaze ostali na skutočné riešenie problému MRK a urobili a začali to robiť tak, že naozaj uverili, že my ten problém chceme vyriešiť a vyriešime, lebo iná cesta neexistuje. A ja naozaj ja vám tu sľubujem, že pokiaľ sa v tomto nič nezmení, toto pokladám jako za taký bod, že teraz už všetci o tom viete a všetci sa začnete o to zaujímať, a všetci sa začnete o tom baviť. Pokiaľ sa nič nezmení, ja som nútený sa obrátiť na Európsku komisiu a tieto otázky klásť Európskej komisii a sakra budem zvedavý na odpovede z úradu vlády, sakra budem zvedavý na odpovede z MIRRI, sakra budem zvedavý na odpovede z ministerstva sociálnych vecí a ministerstva školstva, lebo tam už nedokážu tak odpovedať jednou alebo dvomi vetami a odbiť ako odbijú mňa. Lebo to sú ich peniaze a oni si svoje peniaze strážia. Ďakujem veľmi pekne za pozornosť. (Potlesk.)